google/wiki40b huggingface dataset:
Χοσέ Ριβέρα

Καριέρα

Ο Χοσέ Ριβέρα έκανε τα πρώτα του βήματα στο χώρο της πετοσφαίρισης αγωνιζόμενος με την αντίστοιχη ομάδα του Πανεπιστημίου Λ'Ετάτ του Οχάϊο, κατά τη διάρκεια των σπουδών του. Το 2001 κι ενώ προηγουμένως είχε τελειώσει τις σπουδές του, ο Ριβέρα δοκίμασε την τύχη του στην πετοσφαίριση αγωνιζόμενος στην ισπανική Μελίγια, ωστόσο γρήγορα επέστρεψε στην πατρίδα του, την Κόστα Ρίκα, παίρνοντας μεταγραφή στην τοπική Ρεμπέλντες ντε Μόκα ενώ στη συνέχεια μεταπήδησε στους Πλέιερος Σαν Χουάν, ομαδα επίσης του Πουέρτο Ρίκο.
Το 2003 ταξίεψε στην Ιταλία για λογαριασμό της Ιντέκο Μολφέττα, στην οποία παρέμεινε για ένα χρόνο. Το 2004 μεταπήδησε στην Πολωνία για λογαριασμό της Γιατστρέμπσκι Βεγκίλ, ενώ τον αμέσως επόμενο χρόνο βρέθηκε στη Γαλλία προκειμένου να μεταγραφεί στην Μπεβό.
Την αγωνιστική περίοδο 2006-07 αγωνίστηκε με τη βελγική Νόλικο Μάασεικ. Την τριετία 2007-10, ο Χοσέ Ριβέρα αγωνίστηκε στην Ελλάδα, αρχικά με τη φανέλα του Ηρακλή Θεσσαλονίκης (2007-08), έπειτα με αυτή του Ολυμπιακού Πειραιώς (2008-09) κι έπειτα με αυτή της Ε.Α. Πατρών (2009-10).
Τη διετία 2010-12 αγωνίστηκε στην Ιταλία αρχικά για λογαριασμό της Καλίπο Σπορτ κι έπειτα για τη Λατίνα Βόλει. Το 2013 επέστρεψε στο Πουέρτο Ρίκο καθώς συμφώνησε να υπογράψει επαγγελματικό συμβόλαιο συνεργασίας με τους Καρολίνα Τζάιαντς.
Στην ομάδα της χώρας του παραμένει μέχρι και σήμερα.

Διεθνείς συμμετοχές

Ο Χοσέ Ριβέρα ήταν διεθνής με την εθνική ομάδα πετοσφαίρισης του Πουέρτο Ρίκο με την οποία έχει πραγματοποιήσει περισσότερες από 40 συμμετοχές. Έχει κατακτήσει μεταξύ άλλων και ένα χάλκινο μετάλλιο στους Παναμερικανικούς Αγώνες του 2010.
Σερβικές βουλευτικές εκλογές 1997

Οι κοινοβουλευτικές εκλογές για την συνέλευση της Ομοσπονδιακής Δημοκρατίας της Σερβίας διεξήχθησαν στις 21 Σεπτεμβρίου 1997. Στους εκλογικούς καταλόγους ήταν εγγεγραμμένοι 7.205.366 ψηφοφόροι, η προσέλευση ήταν 4.132.236 ή 57,47%. Από τις εκλογές απείχαν 16 πολιτικά κόμματα.
Κλωντ Προσπέρ Ζολιό ντε Κρεμπιγιόν

Βιογραφία

Ονομάστηκε Κρεμπιγιόν υιός προς διάκρισιν από τον πατέρα του Προσπέρ Ζολιό ντε Κρεμπιγιόν. Ο πατέρας αποκαλούνταν επίσης Crébillon le tragique (ο τραγικός), ενώ ο γιος Crébillon le gai (ο εύθυμος). Ο πατέρας έγραφε αυστηρές και αιματηρές τραγωδίες, ο γιος άσεμνα (για την εποχή) μυθιστορήματα. Κατά τον πατέρα Κρεμπιγιόν ο υιός ήταν «το χειρότερο από όλα τα έργα μου».
Το 1734 έγραψε το L'Écumoire (Η κουτάλα του ξαφρίσματος), έργο που υποτίθεται ότι διαδραματίζεται στην Ιαπωνία. Αλλά ήταν τόσο φανερή η σάτιρά του κατά θεσμών και ισχυρών προσώπων, που του στοίχισε πενταετή εξορία από το Παρίσι.
Επέστρεψε το 1740 και το 1742 δημοσίευσε το σκανδαλωδέστερο έργο του, τον Σοφά : Ο αφηγητής Amanzéï, αυλικός ενός σουλτάνου, που μεταμορφώθηκε σε καναπέ (σοφά) σε μια προηγούμενη ενσάρκωσή του, διηγείται «μερικάς από τας αμαρτίας αι οποίαι έθεσαν εις δοκιμασίαν τας σούστας του». Νέα εξορία, μικρότερης πάντως διάρκειας.
Υπήρξε η ψυχή της Société du Caveau (Εταιρείας του Υπογείου), μιας λέσχης σε υπόγεια ταβέρνα όπου δειπνούσε με τους φίλους του εν μέσω ευφυολογημάτων και πειραγμάτων.
Το 1744 συνδέθηκε ερωτικά με την Ενριέττα Στάφφορντ, Αγγλίδα αριστοκράτισσα, το 1746 απέκτησε παιδί μαζί της και το 1748 την παντρεύτηκε. Το παράδοξο, δεδομένης της ιδιοσυγκρασίας του Κρεμπιγιόν και της ασχήμιας της Ενριέττας, ήταν ότι υπήρξε υποδειγματικός σύζυγος. Το ακόμη πιο παράδοξο είναι ότι το 1759 διορίστηκε βασιλικός λογοκριτής.
Πέραν των αρεσκομένων σε σκανδαλώδη αναγνώσματα, πολλοί ήταν οι συγγραφείς, συγχρονοί του και μεταγενέστεροι, που δήλωσαν ότι επηρεάστηκαν από τα έργα του και ότι τα προτιμούσαν από πολλά άλλα.
Κινόα

Γενικά

Η κινόα είχε μεγάλη διατροφική σημασία για τους προκολομβιανούς πολιτισμούς των Άνδεων. Ήταν η δεύτερη κύρια τροφή μετά την πατάτα και ακολουθούνταν από το καλαμπόκι. Η κινόα με την πρώτη ματιά μοιάζει μορφολογικά με το πολύ γνωστό ζιζάνιο λουβουδιά και χαρακτηρίζεται από τη μεγάλη ποικιλία χρωμάτων των ταξιανθιών και των καρπών της.
Σε αντίθεση με το ρύζι ή το σιτάρι, τα οποία έχουν χαμηλή περιεκτικότητα σε λυσίνη, η κινόα περιέχει ισορροπημένη περιεκτικότητα σε βασικά αμινοξέα για τους ανθρώπους, κάνοντας την ασυνήθιστα πλήρες είδος διατροφής. Αυτό σημαίνει ότι χρειάζεται λιγότερη πρωτεΐνη κινόα από πρωτεΐνη σιταριού για τις ανάγκες μας.
Μολονότι στην πράξη είναι ένας σπόρος, η κινόα θεωρείται πλήρες δημητριακό και μια καλή πηγή φυτικών ινών.

Διατροφικές πληροφορίες

Η κινόα επιπλέον περιέχει Ωμέγα 3 λιπαρά, τα οποία δε βλάπτουν την καρδιά. Επίσης είναι καλή πηγή φωσφόρου και έχει πολύ μαγνήσιο και σίδηρο. Δεν έχει γλουτένη και χωνεύεται εύκολα.

Παραγωγή

Οι χώρες με τη μεγαλύτερη παραγωγή κινόας είναι η Βολιβία, το Περού και ο Ισημερινός. Τα τελευταία χρόνια η παραγωγή της βρίσκεται σε διαδικασία επέκτασης σε διαφορετικές γεωγραφικές περιοχές του πλανήτη, ανάμεσά τους και η Ελλάδα, καθώς το φυτό ευδοκιμεί εύκολα σε ορισμένες ελληνικές εδαφοκλιματικές συνθήκες και είναι ανθεκτικό στην ξηρασία και την αλατότητα.
Άλεξ Γκασπερόνι

Καριέρα

Ξεκίνησε από την ΑΣΝ Μετζολάρα. Στη συνέχει αγωνίστηκε στις Καστέλ Σαν Πιέτρο Τέρμε Κάλτσιο, Σαν Μαρίνο Κάλτσιο, ΑΣ Ναρνέσε, ΟΣ Τολεντίνο, ΑΣ Τσέρβια, Σ.Σ. Μουράτα και ΣΠ Τρε Πέννε.
Συμμετείχε για πρώτη φορά με την Εθνική Σαν Μαρίνο το 2003.
Διοργανώσεις Ε.Π.Σ. Φθιώτιδας 2019–20

Α' κατηγορία “Άρης Δάρρας”

Η κορυφαία κατηγορία διεξάγεται με τη συμμετοχή 13 ομάδων σε έναν όμιλο. Οι ομάδες της Ένωσης Εχιναίων και των Καμένων Βούρλων παρότι προβιβάστηκαν από την Β' Κατηγορία δεν δήλωσαν συμμετοχή. Την θέση τους πήρε ο Κεραυνός Βαθύκοιλου, επιστρέφοντας στην Α' Κατηγορία μετά την σεζόν 2008-09. Στην φετινή περίοδο καταργούνται τα πλέι-οφ ανόδου και ο πρωταθλητής ανεβαίνει απευθείας στην Γ' Εθνική. Όσον αφορά τον υποβιβασμό, αν η Αταλάντη παραμείνει στην Γ' Εθνική δεν υποβιβάζεται καμία ομάδα, ενώ αν υποβιβαστεί τότε η τελευταία ομάδα του πρωταθλήματος θα δώσει αγώνες μπαράζ με τους δευτεραθλητές των τριών ομίλων της Β' Κατηγορίας, με τον πρώτο να κερδίζει την άνοδο μαζί με τους πρωταθλητές των τριών ομίλων. Στόχος όλων αυτών είναι το πρωτάθλημα της Α΄ Φθιώτιδας να έχει 16 ομάδες από τη σεζόν 2020-2021.
Το πρωτάθλημα στην Α' κατηγορία θα ξεκινήσει στις 12 Οκτωβρίου και φέτος θα ονομάζεται Α’ Φθιώτιδας “Άρης Δάρρας” ως φόρο τιμής στον αδικοχαμένο Αριστείδη Δάρρα παράγοντα και ποδοσφαιριστή της Προοδευτικής Λάρυμνας που έχασε τη ζωή του από εργατικό ατύχημα στη ΛΑΡΚΟ.

Β' κατηγορία

Στην μεγαλύτερη κατηγορία θα ανέβουν οι τρεις (3) πρωταθλήτριες ομάδες. Αν υποβιβαστεί η Αταλάντη οι τρεις (3) δευτεραθλήτριες μαζί με τον τελευταίο της Α' Κατηγορίας θα διεκδικήσουν μία θέση στο πρωτάθλημα της επόμενης σεζόν.
Πρόγευμα στο Τίφανις

Πλοκή

Η Χόλυ Γκολάιτλι, περιφέρεται στη Νέα Υόρκη, και συντηρείται από πλούσιους άντρες, ελπίζοντας ότι το πάρτι δεν θα τελειώσει ποτέ. Γνωρίζει έναν ταλαντούχο συγγραφέα , τον Πωλ Βάρτζακ, και μια πλατωνική φιλία θα ξεκινήσει. Ο τρόπος ζωής της, βοηθά τον Πωλ να ξεφύγει από το συγγραφικό του μπλόκο και να δημιουργήσει ξανά .

Επιρροή

Το μικρό μαύρο φορεμα του οίκου Givenchy που φορέθηκε από την Χέπμπορν στην αρχή της ταινίας θεωρείται ως ένα από τα πιο εικονικά αντικείμενά ρουχισμού στην ιστορία του 20ου αιώνα και ίσως το διασημότερο μικρό μαύρο φόρεμα όλων των εποχών.
Ευθύμιος Μαστροκώστας

Βιογραφικά στοιχεία

Ο Ευθύμιος Μαστροκώστας, γεννήθηκε στην Ιτέα Φωκίδας το 1915. Σπούδασε στη Φιλοσοφική Σχολή του Πανεπιστημίου Αθηνών, απ' όπου και απεφοίτησε το 1938.
Αρχικά διορίστηκε δάσκαλος, και στη συνέχεια υπηρέτησε στο στρατό όπου τιμήθηκε με μετάλλια πολέμου και εξαιρέτων πράξεων. Στη συνέχεια έκανε μεταπτυχιακές σπουδές στο Πανεπιστήμιο του Μονάχου (1955-1957). Διετέλεσε επιμελητής αρχαιοτήτων (1960-1963), και έφορος αρχαιοτήτων από το 1963. Σαν έφορος αρχαιοτήτων υπηρέτησε στους Δελφούς, Αχαϊα, Αιτωλοακαρνανία και Αττική. Πήρε μέρος σε αρχαιολογικές ανασκαφές στη Φωκίδα, Αχαϊα, Αιτωλοακαρνανία και Αττική. Υπήρξε ιδρυτής των Μουσείων Αγρινίου και Θυρρείου.
Ως έφορος αρχαιοτήτων της Αττικής, ο Ευθύμιος Μαστροκώστας ήταν ο μόνος Έφορος Αρχαιολόγος που την είχε περπατήσει ολόκληρη, από τον Μαραθώνα μέχρι το Σούνιο και συμμετείχε προσωπικά στην έρευνα της Σπηλιάς. Στην προσήλωσή του δε, στο καθήκον του και στο αξιέπαινο σθένος του οφείλεται η πραγματοποίηση των ανασκαφών και η σωτηρία των αρχαίων σε χρόνους δύσκολους: κατά την κατασκευή του θερμοηλεκτρικού εργοστασίου της ΔΕΗ στον Θορικό το 1969 και του τουριστικού συγκροτήματος στο Σούνιο τον Μάρτιο του 1972 
Δημοσίευσε πλήθος συγγραμμάτων, και αρχαιολογικών μελετών, με έμφαση στην επιγραφική, αλλά και ζητήματα τέχνης, ιδίως πλαστικής, τοπογραφίας, αρχιτεκτονικής και επιμέρους θεμάτων της αρχαιολογίας των προϊστορικών έως και νεότερων χρόνων. Η πλούσια βιβλιοθήκη του δωρίστηκε μετά θάνατο και μοιράστηκε μεταξύ του Επιγραφικού Μουσείου και του Πανεπιστημίου Θεσσαλίας στον Βόλο. 
Απεβίωσε στην Αθήνα στις 20 Αυγούστου 1998.
Διοργανώσεις Ε.Π.Σ. Ημαθίας 2017–18

Play Off

ΠΑΟΚ Αλεξάνδρειας - ΓΑΣ Ροδοχωρίου 2-1
Νίκη Αγκαθιάς - Μέγας Αλεξανδρος Αγίας Μαρίνας 1-0 
ΠΑΟΚ Αλεξάνδρειας - Νίκη Αγκαθιάς 0-3 και 1-2(παρ.)

Α2 Κατηγορία

Στην Α2 συμμετείχαν συνολικά 19 ομάδες που χωρίστηκαν σε δυο ομίλους , οι δυο πρώτοι κάθε ομίλου ανεβαίνουν στην Α και οι τελευταίες υποβιβάζονται στη Γ΄ Κατηγορία
Έξι ομάδες που είχαν δικαίωμα συμμετοχής δε δήλωσαν (ΜΑΣ Βεργίνα, Φίλιππος Μέσης, Αστέρας Αλεξάνδρειας, Μακεδονικός Πλατάνου, Ακαδημία Απ. Παύλου και Ακαδημία Βέροιας)
Παραποτάμιοι

Οι Παραποτάμιοι ήταν πόλη της αρχαίας Φωκίδας και όφειλε το όνομά της στην θέση της στις όχθες του ποταμού Κηφισού. Η πόλη αναφέρεται από τον Όμηρο στον κατάλογο των Νεών  . Κατά τον Παυσανία η πόλη ταυτίζεται με την πόλη Χαράδρα που βρισκόταν στα βόρεια της αρχαίας Φωκίδας αλλά ο Ηρόδοτος την αναφέρει ως ξεχωριστή πόλη, στην αναφορά του στις πόλεις που κατέστρεψε ο περσικός στρατός στο πέρασμά του από την Φωκίδα. Η πόλη κατεδαφίσθηκε για δεύτερη φορά στο τέλος του Γ΄ ιερού πολέμου από τον Φίλιππο Β΄ οπότε οι κάτοικοί της την εγκατέλειψαν και σκορπίστηκαν. Ο Πλούταρχος στο Βίο του Σύλλα αναφέρει ότι ο τόπος και τα οχυρά του είχαν μείνει ερημωμένα . Ο Ολυμπιονίκης της Πυγμής, Αιχμαίας κατάγονταν από τους Παραποτάμιους.
ΦΚ Μλάντα Μπόλεσλαβ

Ιστορία

Η ομάδα συμμετείχε στην Gambrinus liga (ανώτερο ποδοσφαιρικό πρωτάθλημα της Τσεχίας) για πρώτη φορά το 2004. Η μεγαλύτερη επιτυχία του συλλόγου έγινε την περίοδο 2005-06, οπότε και τερμάτισε στη δεύτερη θέση του πρωταθλήματος κερδίζοντας τη συμμετοχή της στα προκριματικά του Champions League 2006-07. Προκρίθηκε εις βάρος της Βαλερένγκα (3–1 εντός και 2–2 εκτός) αλλά αποκλείστηκε από τη Γαλατασαράι (2–5 εκτός, 1–1 εντός) συνεχίζοντας στο Κύπελλο ΟΥΕΦΑ. Προκρίθηκε με συνολικό σκορ 4-3 εις βάρος της Ολιμπίκ Μαρσέιγ (0–1 εκτός, 4–2 εντός), αλλά αποκλείστηκε στους ομίλους με μόνο 3 βαθμούς σε τέσσερα παιχνίδια (Παναθηναϊκός 0–1, Χάποελ Τελ Αβίβ 1–1, Παρί Σεν Ζερμέν 0–0, Ραπίντ Βουκουρεστίου 1–1). Την περίοδο 2010-2012 κατέκτησε το Κύπελλο Τσεχίας για πρώτη φορά στην ιστορία της.

Έμβλημα

Το έμβλημα του συλλόγου όπως έχει εξελιχθεί με το πέρασμα του χρόνου.
Λίμνη Πλαστήρα

Σχηματισμός της λίμνης

Σχηματίστηκε το 1959 με την ολοκλήρωση του φράγματος στο νότιο άκρο της επί της αρχής του ποταμού Ταυρωπού ή Μέγδοβα, η ιδέα δε για την κατασκευή της αποδόθηκε στον στρατιωτικό και πολιτικό Νικόλαο Πλαστήρα, όταν το 1935 που επισκέφθηκε την γενέτειρά του, και είχαν σημειωθεί καταστροφικές πλημμύρες στη περιοχή και την Μακεδονία από συνεχείς βροχοπτώσεις, βλέποντας τον χώρο φέρεται να είπε πως "εδώ μια μέρα θα γίνει λίμνη", απ' όπου και το πιο γνωστό της όνομα.
 
Η χρηματοδότησή της έγινε από χρήματα που χρωστούσε η Ιταλία στην Ελλάδα (πολεμικές επανορθώσεις) και την κατασκευή ανέλαβε γαλλική εταιρεία. Σήμερα τη διαχείριση του φράγματος έχει αναλάβει η ΔΕΗ. Πριν την κατασκευή της λίμνης, υπήρχε στο οροπέδιο το λεγόμενο αεροδρόμιο Νεράιδας, που δημιουργήθηκε κατά την κατοχή από τους Άγγλους, όπου και προσγειώθηκε στην κατεχόμενη Ελλάδα το πρώτο συμμαχικό αεροπλάνο (Αύγουστος 1943).

Σημερινή εικόνα της λίμνης

Περιέχει 400 εκατ. κυβικά μέτρα νερού, έχει μέγιστο μήκος 12 χλμ., μέγιστο πλάτος 4 χλμ., η συνολική της επιφάνεια είναι 24 τ.χλμ., ενώ το μέγιστο βάθος της είναι γύρω στα 60 μ. και το ανώτατο υψόμετρο της είναι 750 μ.. Το νερό της χρησιμοποιείται για ύδρευση της Καρδίτσας, για  άρδευση του κάμπου και για ηλεκτροπαραγωγή, καθώς εκεί κοντά, στο χωριό Μητρόπολη, βρίσκεται και υδροηλεκτρικό εργοστάσιο ισχύος 129,9 MWatt, το οποίο τέθηκε σε λειτουργία στις 10 Οκτωβρίου του 1962. Τα τελευταία χρόνια η λίμνη έχει αξιοποιηθεί και τουριστικά, με αρκετές δραστηριότητες πάνω και γύρω από τη λίμνη.
Silent Hill: Downpour

Τρόπος παιχνιδιού

Ο σκοπός του Silent Hill: Downpour είναι να οδηγήσει ο παίκτης τον Murhpy Pendleton μέσα από τη, γεμάτη τέρατα, πόλη του Silent Hill, μετά από ένα αυτοκινητιστικό δυστύχημα που τον οδηγεί εκεί. Το παιχνίδι εξελίσσεται μέσω της εξερεύνησης, των μαχών και της επίλυσης γρίφων. Η οπτική της κάμερας είναι σε τρίτο πρόσωπο. Το παιχνίδι περιλαμβάνει side quests. Ο παίκτης μπορεί να διαμορφώσει το χαρακτήρα του Murphy μέσω αρκετών επιλογών μέσα στο παιχνίδι, οι οποίες του επιτρέπουν είτε να δράσει για να σώσει άλλους χαρακτήρες, είτε όχι. Στη μάχη, μπορεί να κρατήσει μόνο ένα όπλο melee, το οποίο κάποια στιγμή θα φθαρεί και θα σπάσει. Τα όπλα και τα πυρομαχικά είναι δυσεύρετα, και ο Myrphy βρίσκει δυσκολία στο σημάδι. Καθώς η κατάσταση της υγείας του χειροτερεύει, τα ρούχα του παίρνουν ματωμένη και σκισμένη όψη. Το παιχνίδι διαθέτει σύστημα καιρού πραγματικού χρόνου, όπου περιοδικά θα εμφανιστεί βροχή. Τότε, τα τέρατα εμφανίζονται συχνότερα και είναι πιο δυνατά.
Child of Eden

Τρόπος παιχνιδιού

Το παιχνίδι περιστρέφεται γύρω από τον πυροβολισμό διαφόρων αντικειμένων που εμφανίζονται στην οθόνη, τα οποία με την καταστροφή τους παράγουν μελωδικούς ήχους. Με τη χρήση του Kinect, ο παίκτης μπορεί να σημαδεύει το στόχο του χρησιμοποιώντας τα χέρια του, ή να αλλάξει όπλα χτυπώντας παλαμάκια, ωστόσο μπορούν να χρησιμοποιηθούν και τα τυπικά χειριστήρια. Όπως και στο Rez HD, ο παίκτης μπορεί να χρησιμοποιήσει επιπλέον χειριστήρια για εξωτερική δόνηση.
Το παιχνίδι περιλαμβάνει πέντε επίπεδα με το όνομα Archives, κάθε ένα το οποίο έχει διαφορετικό οπτικό θέμα. Πρόκειται για τα  Matrix, Evolution, Beauty, Passion, και Journey. Κάθε Archive μπορεί να παιχθεί παραπάνω από μία φορά, αλλάζοντας κάθε φορά, ανάλογα με την επίδοση και το στυλ παιχνιδιού στον προηγούμενο γύρο.
Ρόνι Νόουβεν

Καριέρα

Ο Νόουβεν ξεκίνησε την επαγγελματική του καριέρα από την Εξέλσιορ, μία ομάδα από το Ρότερνταμ το 2001 . Παρέμεινε στην ομάδα μέχρι το 2005, όπου πήρε μεταγραφή στην ΝΟΤΟ Πέρνις, όπου παρέμεινε μέχρι το 2008. Μετά πήγε στην ερασιτεχνική Χέρακλες, όπου αγωνίζεται στην Χούφντκλασε. Παρέμεινε ένα χρόνο εκεί, ώσπου να πάει στην ΣΚ Φέγενορντ το 2009.
Το 2004 έκανε το πρώτο του διεθνές ντεμπούτο με την Εθνική Αρούμπας. Έχει αγωνιστεί με την εθνική 9 φορές, χωρίς να σημειώσει γκολ .
Ιωάννης Παπαδόπουλος (Καλάβρυτα)

Βιογραφία

Καταγόταν από τα Καλάβρυτα όπου και έδρασε κυρίως ως έφορος προμηθειών του πολέμου. Εύρωστος οικονομικά δαπάνησε αφειδώς μεγάλα χρηματικά ποσά για την ευόδωση του αγώνα. Συμμετείχε στη συνέλευση της Βοστίτσας τον Ιανουάριο του 1821, και στην πολιορκία των Καλαβρύτων στις 21 Μαρτίου του 1821. Είχε παντρευτεί την κόρη του Ασημάκη Φωτήλα, Συριανή.
Ρόιτλινγκεν

Γεωγραφία

Η πόλη βρίσκεται σε γεωγραφικό πλάτος 48° 29' 34 Β, 9° 12' 45 Ά, 380 μέτρα πάνω από τη
στάθμη της θάλασσας. Βρίσκεται δίπλα στην οροσειρά των Σουαβικών Ιούρα (Swabian Jura), γι' αυτό και συχνά αποκαλείται "Πύλη των Σουαβικών Άλπεων" (στα γερμανικά Das Tor zur Schwäbischen Alb).

Ιστορία

Οι πρώτοι κάτοικοι στην περιοχή υπολογίζεται ότι έφθασαν τον 4ο με 5ο αιώνα. Γύρω στο 1030 ο Κόμης Egino ξεκίνησε την οικοδόμηση ενός κάστρου στο όρος Achalm, σε υψόμετρο περίπου 400 μέτρων (το ψηλότερο βουνό στο Ρόιτλινγκεν). Το εν λόγω κάστρο σώζεται μέχρι τις ημέρες μας και αποτελεί πόλο έλξης για πολλούς επισκέπτες.
Η πρώτη γραπτή αναφορά στο όνομα της πόλης γίνεται στη Συνθήκη του Bempflingen, η οποία χρονολογείται περίπου κατά το 1089-1090.
Γύρω στα 1180, στο Ρόιτλιγκεν παραχωρήθηκαν εμπορικά δικαιώματα και ανάμεσα στο 1220 με 1240 προήχθη σε πόλη. Έτσι χτίστηκαν οχυρώσεις. Την περίοδο 1247-1343 κατασκευάστηκε το σήμα κατατεθέν της πόλης, ο Ναός της Παναγίας (Marienkirche).
Η μεγαλύτερη καταστροφή στην πόλη έμελλε να γίνει το 1726, χρονιά κατά την οποία το 80% όλων των κατοικημένων σπιτιών και όλα τα δημόσια κτίρια καταστράφηκαν από μεγάλη πυρκαγιά. Επίσης, 1.200 οικογένειες έμειναν άστεγες, ενώ η φωτιά έκανε να σβήσει τρεις ημέρες. Τα δραματικά αποτελέσματα της πυρκαγιάς διαφαίνονται ακόμα και στα σημερινά κτίσματα.
Χάος (μυθολογία)

Συμφώνα με τη Μυθολογία

Η Νύχτα άφησε στους κόλπους του Ερέβους το Κοσμικό Αβγό οπότε και δημιουργήθηκαν το Χάος, η Γαία, ο Τάρταρος (τα σπλάχνα της Γαίας) και ο Έρωτας. Κατά άλλες εκδοχές, το Χάος προϋπήρχε όλων, και από αυτό δημιουργήθηκαν τα παιδιά του, η Γαία, ο Τάρταρος, ο Έρως ή Φάνης, η Νύχτα και ο Έρεβος.
Νίκος Χριστοδουλίδης

Βιογραφικά Στοιχεία

Ο Νίκος Χριστοδουλίδης γεννήθηκε στη Γεροσκήπου στις 6 Δεκεμβρίου 1973. Σπούδασε πολιτικές επιστήμες, οικονομικά, βυζαντινές και νεοελληνικές σπουδές στο Κουίνς Κόλεϊτζ του Πανεπιστημίου της Νέας Υόρκης. Συνέχισε με μεταπτυχιακές σπουδές στις πολιτικές επιστήμες στο Πανεπιστήμιο της Νέας Υόρκης και στη διπλωματία στο Πανεπιστήμιο της Μάλτας. Το 2003 αναγορεύθηκε διδάκτορας του Τμήματος Πολιτικών Επιστημών και Δημόσιας Διοίκησης του Πανεπιστημίου Αθηνών. 
Το 1999 έγινε μέλος της Διπλωματικής Υπηρεσίας της Κυπριακής Δημοκρατίας. Υπηρέτησε ως Γενικός Πρόξενος στο Λονδίνο, Αναπληρωτής Αρχηγός Αποστολής της Πρεσβείας της Κυπριακής Δημοκρατίας στην Αθήνα και Σύμβουλος στη Μόνιμη Αντιπροσωπεία της Κύπρου στην Ευρωπαϊκή Ένωση. Κατά τη διάρκεια της Κυπριακής Προεδρίας του Συμβουλίου της Ευρωπαϊκής Ένωσης διετέλεσε εκπρόσωπος τύπου της προεδρίας στις Βρυξέλλες.
Επιπλέον, έχει διδάξει στο Τμήμα Ιστορίας και Αρχαιολογίας του Πανεπιστημίου Κύπρου ως Ειδικός Επιστήμονας, στο γνωστικό αντικείμενο «Ιστορία του Μεταπολεμικού Κόσμου». 
Είναι νυμφευμένος με την Φιλίππα Καρσερά και έχει 4 κόρες.

Πολιτική διαδρομή

Την 1 Σεπτεμβρίου 2013 διορίστηκε Διευθυντής Διπλωματικού Γραφείου του Προέδρου της Δημοκρατίας Νίκου Αναστασιάδη. Στις 14 Απριλίου 2014 διορίστηκε παράλληλα Κυβερνητικός Εκπρόσωπος στην Κυβέρνηση Νίκου Αναστασιάδη 2013, θέση στην οποία παρέμεινε έως τις 28 Φεβρουαρίου 2018. 
Την 1η Μαρτίου 2018 διορίστηκε Υπουργός Εξωτερικών στην Κυβέρνηση Νίκου Αναστασιάδη 2018.

Συγγραφικό έργο

Το 2009 έκδωσε το βιβλίο «Σχέδια Λύσης του Κυπριακού, 1948-1978» και το 2013 το βιβλίο «Οι Σχέσεις Αθηνών – Λευκωσίας και το Κυπριακό, 1977 – 1988». Επιπλέον, είναι συγγραφέας σειράς επιστημονικής αρθρογραφίας, με θέμα τη σύγχρονη κυπριακή εξωτερική πολιτική και ιστορία.
Ιωάννης Σωζόμενος

Ο Ιωάννης Σωζόμενος ήταν Έλληνας λόγιος του 16ου αιώνα.

Βιογραφικά στοιχεία

Ήταν μέλος της οικογένειας των Σωζόμενων. Παιδί ακόμη έφυγε πρόσφυγας από την Κύπρο στην Βενετία, από όπου εισήχθη με υποτροφία στο Ελληνικό Γυμνάσιο της Ρώμης. Εκπαιδεύτηκε με πολύ ζήλο στα Ελληνικά και έγινε ο καλλίτερος της σχολής του. Δίδαξε Ελληνικά στο ίδιο το Γυμνάσιο που σπούδασε.
Διέτριψε ορισμένα χρόνια στην Ρώμη και επανήλθε στην Βενετία ως διδάκτωρ της φιλοσοφίας. Σπούδασε άλλα πέντε έτη νομικά στο Πανεπιστήμιο της Πάδουα και πήρε το στεφάνι το 1596.
Εγκαταστάθηκε στην Βενετία και ζούσε διδάσκοντας Ελληνικά και δικηγορώντας στην Σύγκλητο.
Διορίστηκε επίσης λογοκριτής των βιβλίων που εκδόθηκαν στην πρωτεύουσα και καθηγητής των εθνικών του Αριστοτέλη.
Πέθανε περίπου το 1629.
Κωδικός Alias

Βραβεία

Η σειρά είναι γνωστή για την τεράστια συλλογή από στυλ κουρεμάτων και περουκών που χρησιμοποιούνταν για τις μεταμφιέσεις της Σίντεϋ αλλά και των υπόλοιπων πρωταγωνιστών. Ο βασικός υπεύθυνος για τις κομμώσεις, Michael Reitz, ήταν υποψήφιος για το Έμμυ Καλύτερου Hairstyling σε Τηλεοπτική Σειρά, για 5 χρονιές συνεχόμενα (2002-2006) χωρίς όμως να κερδίσει κανένα από αυτά. Διακρίθηκε όμως στην ίδια κατηγορία με το βραβείο του Σωματείου των "Hollywood Makeup Artist and Hair Stylist".

Βιντεοπαιχνίδι

Το Alias είναι τρισδιάστατο βιντεοπαιχνίδι δράσης βασισμένο στη σειρά, που κυκλοφόρησε για PC, PlayStation 2 και Xbox. Η πλοκή έχει γραφτεί από τους δημιουργούς της σειράς, και στο παιχνίδι ακούγονται οι φωνές του αυθεντικού καστ. Το παιχνίδι προσδιορίζεται χρονικά ανάμεσα στα γεγονότα των επεισοδίων 19 και 20 της δεύτερης περιόδου, και επιτρέπει στον παίκτη να μπει στη θέση της Σίντεϋ, η οποία έχει να αντιμετωπίσει αρκετές αποστολές σε διάφορες τοποθεσίες και περιλαμβάνει τη χρήση ορισμένων από της κατασκοπευτικές ικανότητες που χρησιμοποιεί η Σίντεϋ στη σειρά.
Μενοίτιος (αργοναύτης)

Ο μύθος

Αρχικά φέρεται ως Θεσσαλικός ήρωας που είχε εγκατασταθεί στον Οπούντα της Λοκρίδας. Όταν όμως ο γιος του ο Πάτροκλος, παίζοντας αστραγάλους φιλονίκησε και σκότωσε το γιό του Αμφιδάμαντα, τον Κλεισώνυμο, αναγκάσθηκε να φύγει με το γιο του και να ζητήσει καταφύγιο στη Φθία κοντά στον Πηλέα, πατέρα του Αχιλλέα όπου και παρέμεινε μέχρι το τέλος της ζωής του. Πριν την αναχώρηση του Αχιλλέα και του Πατρόκλου για τον Τρωικό πόλεμο ο Μενοίτιος συμβούλεψε το γιο του να προσέχει και να συμβουλεύει το φίλο του παρά την ταπεινότερη καταγωγή του. Ο Όμηρος στην Ιλιάδα αναφέρει σε πολλά σημεία τον Πάτροκλο ως γιο του Μενοίτιου.
Σάλτσα σόγιας

Η σάλτσα σόγιας παράγεται από τη ζύμωση σόγιας σε καλούπι  μαζί με ψητούς κόκκους δημητριακών, νερό και αλάτι. Είναι ένα παραδοσιακό συστατικό στην Ανατολική και Νοτιοανατολική ασιατική κουζίνα και σε πιο πρόσφατες εποχές χρησιμοποιείται σε προπαρασκευασμένες τροφές.
Η Σάλτσα σόγιας έχει μια ευδιάκριτη βασική γεύση λόγω των φυσικών όξινων όπως το γλουταμινικό νάτριο.
Γιώργος Καραπάνος

Βιογραφικό

Ο Γιώργος Καραπάνος γεννήθηκε στην Αθήνα στις 18 Ιανουαρίου του 1986. Με τον αθλητισμό ασχολήθηκε την περίοδο 1997-2006 και αποχώρησε από την ενεργό δράση σε ηλικία 20 ετών. Αποφοίτησε από τη σχολή Ηλεκτρολόγων Μηχανικών και Μηχανικών Υπολογιστών του Εθνικού Μετσόβιου Πολυτεχνείου (M. Eng). Είναι κάτοχος Master of Science (M. Sc), Energy, Trade and Finance - Distinction από το CASS Business School του City University of London. Από το 2010 ζει και εργάζεται στο Λονδίνο.

Διακρίσεις στη Ξιφασκία σε Εθνικό Επίπεδο

Υπήρξε πρωταθλητής Ελλάδος 17 φορές, σε όλες τις κατηγορίες - παίδων, εφήβων, νέων, ανδρών - εκ των οποίων, 3 φορές στην κατηγορία Ανδρών στο ατομικό (2004 - 2005 - 2006). Κέρδισε επίσης 19 Τουρνουά Εθνικού Επιπέδου της Ελληνικής Ομοσπονδίας Ξιφασκίας (Ε.Ο.Ξ.) σε όλες τις κατηγορίες. Ήταν 1ος νικητής του Πρωταθλήματος Ξιφασκίας Ενόπλων Δυνάμεων 2006 στη Φλώρινα, στο Ξιφος Μονομαχίας.

Διακρίσεις στη Ξιφασκία σε Διεθνές Επίπεδο

Συμμετείχε σε 7 Παγκόσμια Πρωταθλήματα της Παγκόσμιας Ομοσπονδίας Ξιφασκίας (F.I.E.), εκ των οποίων 2 ανδρών (Αβάνα 2003 - Λειψία 2005), 5 Πανευρωπαϊκά Πρωταθλήματα και σε 30 Διεθνείς Αγώνες Α' Κατηγορίας της F.I.E. σε όλες τις ηλικιακές κατηγορίες.
Κέρδισε το Ασημένιο Μετάλλιο στο Παγκόσμιο Κύπελλο Νέων στο Viana do Castelo - Πορτογαλία το 2006 και υπήρξε ο πρώτος Έλληνας αθλητής που κατέλαβε τη 2η θέση σε Παγκόσμιο Κύπελλο Νέων Ξίφους Ασκήσεων της F.I.E.
Επίσης κέρδισε το Χάλκινο Μετάλλιο στο Διεθνές Τουρνουά PIAGGIO της PIZA στην κατηγορία εφήβων το 2002.
Κέρδισε 10 Βαλκανικά Μετάλλια σε 6 Βαλκανικούς Αγώνες - δύο φορές ήταν πρωταθλητής.
Συμμετείχε στο Προολυμπιακό Τουρνουά Gent - 2004, στην Πανεπιστημιάδα της Σμύρνης το 2005 και ήταν 9ος στους Μεσογειακούς Αγώνες της ALMERIA το 2005.
Τμήμα Στρατιάς Κεντρικής Μακεδονίας

Το Τμήμα Στρατιάς Κεντρικής Μακεδονίας ήταν στρατιωτικό σώμα του Ελληνικού Στρατού. Το σώμα ιδρύθηκε στις 6 Μαρτίου 1941. Επικεφαλής του σώματος ήταν ο στρατηγός Ιωάννης Κοτούλας. Το τμήμα αποτελούταν από την 12η Μεραρχία Πεζικού και τη 20η Μεραρχία Πεζικού. Το σώμα ηττήθηκε και διαλύθηκε στα μέσα Απριλίου 1941 κατά τη διάρκεια της γερμανικής εισβολής στην Ελλάδα.
Φρειδερίκος Γουλιέλμος Γ΄ του Σλέσβιχ-Χόλσταϊν-Σόνντερμπουρκ-Μπεκ

Βιογραφία

Ήταν ο μόνος γιος του Φρειδερίκου-Γουλιέλμου δούκα του Σ.Χ.Σ.Μπεκ και της Ούρσουλας-Άννας, κόρης του Χριστοφόρου μπουργκράβου του Ντόνα-Σλόμπιττεν. 
Το 1749 διαδέχθηκε τον πατέρα του. Υπηρέτησε ως συνταγματάρχης του Πρωσικού στρατού και ως διοικητής του 46ου Συντάγματος Φρυζιλιέρ (πρώην Βυρτεμβέργης). Έλαβε τη διάκριση του Τάγματος του Ερυθρού Αετού. Κατά τον Επταετή Πόλεμο (1756-63) έπεσε στη μάχη της Πράγας το 1757. 
Ήταν άγαμος και τον διαδέχθηκε ο θείος του Κάρολος-Λουδοβίκος.